POZIV
na sudjelovanje u savjetovanju s javnošću o

NACRTU PRAVILNIKA O DODJELI SREDSTAVA ZA FINANCIRANJE PROGRAMSKIH SADRŽAJA AUDIOVIZUALNIH (TELEVIZIJSKIH) PROGRAMA, RADIJSKIH PROGRAMA I ELEKTRONIČKIH PUBLIKACIJA OD INTERESA ZA OSJEČKO-BARANJSKU ŽUPANIJU 
Članak 39. Zakona o elektroničkim medijima ("Narodne novine" broj 111/21. i 114/22.) propisuje da ako su sredstva za proizvodnju i objavljivanje programa regionalnih i lokalnih nakladnika televizije i/ili radija te elektroničkih publikacija osigurana u proračunima tijela državne uprave i javnim ustanovama kojima je osnivač Republika Hrvatska, kao i pravnih osoba u vlasništvu ili pretežitom vlasništvu Republike Hrvatske, proračunima jedinica lokalne i područne (regionalne) samouprave, ta se sredstva dodjeljuju putem javnog poziva, a na temelju javno objavljenih kriterija.
S ciljem proizvodnje i objave kvalitetnih programskih sadržaja audiovizualnih (televizijskih) programa, radijskih programa i elektroničkih publikacija od interesa za Osječko-baranjsku županiju, potrebno je donijet Pravilnik o dodjeli sredstava za financiranje programskih sadržaja audiovizualnih (televizijskih) programa, radijskih programa i elektroničkih publikacija od interesa za Osječko-baranjsku županiju kojim se uređuju uvjeti, kriteriji i način dodjele sredstava iz Proračuna Osječko-baranjske županije.
Budući da je Nacrt Pravilnika o dodjeli sredstava za financiranje programskih sadržaja audiovizualnih (televizijskih) programa, radijskih programa i elektroničkih publikacija od interesa za Osječko-baranjsku županiju (u daljnjem tekstu: Nacrt Pravilnika) opći akt, sukladno članku 11. Zakona o pravu na pristup informacijama ("Narodne novine" broj 25/13., 85/15. i 69/22.) potrebno je provesti postupak savjetovanja sa zainteresiranom javnošću.
Postupak savjetovanja provest će se sukladno Kodeksu savjetovanja sa zainteresiranom javnošću u postupcima donošenja zakona, drugih propisa i akata ("Narodne novine" broj 140/09.), stavljanjem Nacrta Pravilnika na internetsku stranicu Osječko-baranjske županije s mogućnošću sudionika da elektronskom poštom ili u pisanom obliku dostave svoja mišljenja, primjedbe i prijedloge prema na stranicama raspoloživom obrascu. Postupak savjetovanja provest će se u razdoblju od 30. listopada do 29. studenoga 2024. godine.
Organizator i nositelj postupka savjetovanja je Tajništvo Županije.
Pozivamo vas na sudjelovanje u postupku savjetovanja, za koje vam je na raspolaganju utvrđeni Nacrt Pravilnika i Obrazac sudjelovanja u savjetovanju.
· Nacrt Pravilnika o dodjeli sredstava za financiranje programskih sadržaja audiovizualnih (televizijskih) programa, radijskih programa i elektroničkih publikacija od interesa za Osječko-baranjsku županiju
· Obrazac sudjelovanja u savjetovanju
